*Дражына А.Р., класны киращник 11 класа*

**ЛІТАРАТУРНАЯ ГАСЦЁЎНЯ « ПРЫЙДЗІ Ў КРАЙ МОЙ ЦІХІ…»**

**Мэты і задачы:** садзейнічаць пашырэнню ведаў вучняў пра малую радзіму, яе духоўную спадчыну, пра літаратуру; папулярызаваць вывучэнне літаратуры сярод моладзі; пазнаёміць вучняў з творчасцю паэтэсы-юбіляра Я.Янішчыц; развіваць звязную вусную мову, памяць, мысленне, увагу; спрыяць выхаванню любові да роднай зямлі, роднай мовы, літаратуры, культуры свайго народа.

**Выказванні аб паэтцы:**

**Абсталяванне:** выстава кніг, прысвечаных Я.Янішчыц, прэзентацыя да мерапрыемства, запісы песень, лісты для рэфлексіі.

**Ход мерапрыемства**

**1.Арганізацыйны пачатак**

*І вяд:* І кожны дзень – гарачы вырай (слайд 1)

Здзіўлення, радасці, клапот.

Так я іду на голас ліры,

Дзе ўсё – фантазія, палёт.

Які зайздросны свет паэта –

З нябачных промняў вобраз ткаць,

І – заміраць на схіле лета,

І ў вольным слове ўваскрасаць!..

 (“На голас ліры”)

(2 слайд)

**2. Паведамленне тэмы і задач мерапрымства**

 *ІІ вядучы.* Наша сённяшняя сустрэча прысвечана вядомай беларускай паэтцы-юбіляру Яўгеніі Янішчыц, чыя творчасць яскравай зоркай высвецілася на беларускім небасхіле паэзіі.

 *І вядучы.* Спадзяёмся, што вы разам з намі, далучыся да літуратуры і роднай мовы.

**3. Асноўная частка**

*ІІ вяд.:* У кожнай літаратуры ёсць вялікія і выдатныя паэткі. У рускіх —

Ганна Ахматава і Марына Цвятаева, ва ўкраінцаў — Леся Украінка і Ліна Кастэнка... I мы, беларусы, таксама маем такіх жанчын-творцаў.

Яўгенія Янішчыц — адзін з самых яркіх і выдатных талентаў у нашай нацыянальнай паэзіі, паэтэса з боскай іскрай, тая, каму было дадзена ствараць, словам кранаць сэрцы, узвышаць перажыванні і ачышчаць душы.

(слайд 3)

*І вяд.:* Яўгенія Іосіфаўна Янішчыц нарадзілася 20 лістапада 1948 года ў

вёсцы Рудка Пінскага раёна Брэсцкай вобласці ў простай сялянскай сям'i. Яе паэтычны талент выявіўся даволі рана, яшчэ ў 7 класе, калі Жэня, не знайшоўшы ў вясковай бібліятэцы вершаў-прысвячэнняў Якубу Коласу, падрыхтавала да ўрока літаратуры самастойна напісаны твор.

Ты – пясняр беларускі, паэт,

Ты змагар за свабоду і шчасце.

Твой жыве неўміручы сюжэт

У будні светлыя і ў нянасці…

*ІІ вяд.:* У снежні 1962 года ў раённай газеце «Палеская праўда» з'явіліся

першыя друкаваныя творы Яўгеніі. 1 верасня 1963 года Жэня прыйшла ў 9 клас Парэцкай сярэдняй школы. У гэтым жа годзе яна напісала свой першы рукапісны зборнік вершаў «Першыя россыпы».

*І вяд.:* Зорка Яўгеніі Янішчыц узышла імкліва і ярка зазіхацела на паэтычным небасхіле Беларусі. Яе вершы друкуюцца ў раённай газеце і

рэспубліканскіх выданнях. Жэня становіцца гонарам школы і сваёй малой радзімы.

*ІІ вяд.:* У 1965 годзе Жэня Янішчыц стала пераможцай рэспубліканскага

конкурсу юных паэтаў, аб’яўленым беларускай радыёстанцыяй “Арляняты”. У тым жа годзе яе вершы зрабілі сапраўдны фурор у рэдакцыі штотыднёвіка “Літаратура і мастацтва”.

(слайд 4)

*І вяд.:* На той час яна ліставалася з вядомымі пісьменнікамі, якіх падкупала натуральнасць і шчырасць Жэнінага светаўспрымання, цікавыя і арыгінальныя мастацкія пошукі юнай паэткі. Асабліва яна шанавала і з нецярпеннем чакала крытычныя словы Ніла Гілевіча.

*ІІ вяд.:* У 1966 годзе Яўгенія закончыла 11 класаў Парэцкай сярэдняй школы і ў жніўні паступіла на аддзяленне беларускай мовы і літаратуры БДУ. З 21 кастрычніка 1969 года пачала друкаваць свае вершы амаль што ў кожнай газеце «Беларускі ўніверсітэт». (слайд 5)

*І чыт.:* Напэўна, шчасце ў мяне не па ўзросту.

Хістаецца ў руках чаша з бяросты,

Чаша, поўная вясной і табой.

Многагалосаю песняю

 захлынаецца бор.

Прабіваецца праз першае лісце

Празрыстасць думак і гукаў празрыстасць...

Сонца высока. Блізка да маю.

Сама сябе на святле адчуваю.

Адчуваю калючую адзіноту,

I давер дзіцячы, і сталую цноту,

Навальніцу ўдач, крыгалом бяды,

Ля пралесак нясмелых –

 твае сляды.

Ты адыходзіш святочна і проста.

Забіраеш радасць і сон.

Да захмялення пахне табою

 чаша бяроставая,

У якой недапіты бярозавы сок...

 (“Напэўна, шчасце ў мяне не па ўзросту”)

*І вяд.:* У 1970 годзе, калі Яўгенія вучылася на пятым курсе, убачыў свет яе першы зборнік “Снежныя грамніцы”. Даверлівыя вершы паэткі, імкненне да ўсё большай мастацкай дасканаласці, уменне пранікнуцца чужым болем і светаўспрыманнем дружна вітала тагачасная крытыка.

( слайд 6)

(Гучыць песня на сл. Я.Янішчыц “Тчэ жыццё гады” муз.і вык. Т.Беланогай)

*ІІ чыт.:* Мне па душы глухія пушчы,

Лістоты замець на дварэ.

Я непрыручанаю птушкай

Жыву між сполахаў і дрэў.

Каторы дзень настрой губляю

І зноў па-новаму люблю.

Бягу, гукаю, выглядаю,

Шукаю, думаю, не сплю.

О, людзі! – Вечныя пытанні,

Вытокі мудрасці і зла.

Нясу ў сваё святое ранне

Любоў і гнеў на паўкрыла.

Мяне ў палёце не скарылі.

А будзе што не так – малю:

Скруціце стомленае крылле

І кіньце ў родную раллю.

 (“Непрыручаная птушка”)

(слайд 7)

*ІІ вяд.:* Яшчэ студэнткай Яўгенію Янішчыц прымаюць у Саюз пісьменнікаў Беларусі. Творчасць цалкам захапіла паэтэсу. Адзін за другім выходзяць паўнавартасныя кнігі паэзіі “Ясельда” (1978), “На беразе пляча” (1980), “Каліна зімы” (1987), “У шуме жытняга святла” (1988), “Выбранае” (1988). За зборнік вершаў “Дзень вечаровы” ёй была прысуджана прэмія Ленінскага камсамола Беларусі, а за кнігу “Пара любові і жалю” – Дзяржаўная прэмія Беларусі імя Янкі Купалы (1986).

*І чыт.:* Вы без мяне ляціце, самалёты.

Вы без мяне імчыце, цягнікі.

Любоў мая, ты песня, і маркота,

І спелы бор, і вольны гон ракі.

Балюча век. Надвор’я перамена:

Яшчэ лісток не ўпаў – а снегапад.

Ды скрыпачка з дзесятага калена

Пяе ў душы на блаславёны лад.

Усё вастрэй – радні маёй прагалы,

Агеньчык дрогкі з маміных акон.

Ды зазвіняць вясельныя цымбалы

І жаркім вокам гляне ў сэрца конь.

Пяе віхор, пяе лісток апалы,

Пяе зямля курганняў і удоў.

Любоў мая, ты скрыпка, і цымбалы,

І шаргункі – над грывамі гадоў.

 (“Любоў мая…”)

( слайд 8)

*І вяд.:* Янішчыц вельмі любіла сваю малую радзіму. Для яе няма больш

удзячнага лёсу, чым нарадзіцца на зямлі, што “ўзышла з васількоў і бяроз”, дыхаць водарам буйной квецені яе садоў, тварыць “пад крылом праменнае Радзімы”.

“Я вас люблю” няма каму сказаць?

А мне ў любві да скону не змыліцца:

Я вас люблю, лясы і сенажаць,

Старая вёска, новая сталіца.

*ІІ вяд.:* Сваё дыханне звярае паэтэса са спеўным дыханнем роднай

беларускай прыроды, кожную часцінку яе красы ўспрымае як бясцэнны дар. Яна запрашае чытача ўслухацца ў чароўную музыку зямлі, прайсціся напаўзабытымі сцежкамі маленства і юнацтва, каб прасвятліць сваю душу крынічнай чысцінёй рэк і азёр, сагрэць цяплом жытнёвай хвалі, наталіць водарам чабаровых палян.

( слайд 9)

(Гучыць песня “Старана мая азёрная” муз. Сацура, сл. Я.Янішчыц)

*І вяд.:* Яе душа ірвалася ў родную вёску, на Ясельду. "Ясяльдзянка" – адзін з псеўданімаў паэткі. У мілагучным слове — паэзія яе ўлюбёных мясцінаў, іх пяшчотнае хараство. Вось радкі з яе ліста: "…была на Ясельдзе. Далёка заплыла на лодцы. А навокал такая прыгажосць! Стала крыху сумна ад дзівоснае цішыні і белых рачных лілеяў". Хараство Радзімы і яе краявідаў знаходзілі ў сэрцы адухоўлены водгук

(слайд 10)

ІІ вяд.: Радзіма для Яўгеніі Іосіфаўны не только прырода роднага краю,

краса яго лясоў, лугоў. Радзіма – гэта найперш людзі – шчырыя і сумленныя працаўнікі, на якіх трымаецца свет. Да людзей ідзе паэтэса ў хвіліны радасці і адчаю і менавіта вершы-прысвячэнні вяскоўцам выклікаюць самыя прасветленна-чыстыя, сардэчныя водгукі.

*ІІ чыт.:* Да вас бяжыць знаёмая дарога,

Да вас вязу няпэўны свой настрой.

А вы адкуль з такою дабрынёй

I да мяне, і да майго малога?

Лаўлю ласкавы поціск вашых рук,

Што загрубелі ад работы трошкі.

А ці вядома пачуццё разлук

Вам, неразлучным аж да самай дошкі?

Адкуль у вас пагэтулькі святла?..

Ды схамянуся, тут ня трэба словы.

Ў маім сяле яшчэ на паўсяла

Жывуць з вайной заручаныя ўдовы.

I па начох яшчэ ім страшна спаць,

Гартаць жыцця пражытага старонкі.

I незваротным промнем зіхацяць

На пальцах скамянелыя пярсцёнкі.

 (“Балада вернасці”)

*І вяд.:* Маці ў паэзіі Яўгеніі Янішчыц – гэта сімвал усяго светлага, сімвал жыцця, еднасці з роднай зямлёй. Кожны радок вершаў, прысвечаных тэме мацярынства, прасякнуты любасцю і замілаваннем, непадробным чалавечым хваляваннем, кранае самыя запаветныя струны душы.

*І чыт.:* Горкі беласнежныя падушак –

Як з-пад галубінага крыла…

Колькі ёсць на свеце слаўных птушак –

Ты ж у іх усё пераняла!

Як ад панядзелка – да нядзелі

Дні ў бясконцай працы навылёт:

Ластаўкай нястомнае надзеі,

Горлінкай нязмераных клапот.

Мне не страшна на суровым снезе

У бухматым, цёплым каўняры.

…А ў сінічкі пальчыкі замерзлі!

…Вуціца зімуе ў азяры!

За грамамі веку, за дажджамі,

За чаканнем сонца і адліг –

Сойка скрухі,

Перапёлка жалю,

Кнігаўка маіх лірычных кніг!

 (“Мама і птушкі”)

(слайд 11)

*ІІ вяд.:* Яўгенія Янішчыц зведала шчасце мацярынства, яго высокі сэнс,

святое прызначэнне. Гэта ўзбагаціла яе пачуцці, а праз іх — і паэзію. Якім хараством, якой маральнай чысцінёю, якой самаахвярнаю любоўю,

мацярынскай мужнасцю і гордасцю напоўнены крышталь прачулых радкоў:

Свет мой — голенькі ды босы,

Мой бялюткі бацянок,

Засынаеш, як дарослы, —

Пад галоўку кулачок.

Спі... Зырчэйшая за лотаць

Узышла зара ў акне.

Хто нас можа запалохаць,

Калі ты ўсміхнуўся мне?

I сама я на паўслове

Заціхаю. Ноч... Спакой...

Спі, твой раначак ружовы

I блакітны вечар твой.

Спі, мой сыне, спі, мой болю,

Спі, крыло майго жыцця...

Я й сама цяпер з табою,

Як вясёлае дзіця.

*І вяд.:* Яўгенія Янішчыц – перш за ўсё лірык. А гэта значыць, што ў яе паэзіі, як ні ў каго з іншых прадстаўнікоў прыгожага пісьменства, думка

падпарадкоўваецца пачуццю. Асновай творчасці, як сцяржае ў сваіх вершах паэтэса, з’яўляюцца ўсеабдымная ў сваіх правах любоў і інтымны востраў кахання. Як шчаслівая запеўка ў цыкле яе вершаў пра каханне ўспрымаецца верш “Ты пакліч мяне. Пазаві”, які шырока вядомы як песня.

( слайд12)

(Гучыць песня “Ты пакліч мяне. Пазаві”на сл. Я.Янішчыц у вык.

В. Астанкевіча, дэманструецца кліп)

*ІІ вяд.:* Паэзія павінна спасцігацца не розумам. Вершы ў Янішчыц, на дзіва, светлыя, нават калі - пра сумнае.

Хто забраў мой самы светлы сон,

Што цяпер не спіцца мне начамі?

Распусціла жнівень валасоў

Над вачыма, поўнымі адчаю.

Помніла імя не так даўно…

Вецер ціха зачыніў акно…

 (зборнік “Снежныя грамніцы”)

(слайд 13)

*І вяд.:* “Палеская ластаўка”, “Палесся мілае дзіця”, “палеская летуценніца” – так назвалі ў нашай літаратуры Яўгенію Янішчыц. Дзіўнай птушкай заляцела яна ў сад беларускай паэзіі, каб вечна там жыць. Яе паэзія пакінула яркі след у літаратуры, які дагэтуль вабіць нязгасным святлом.

І чыт.: Я сямнаццаці год:

Ах, як пахнуць высокія травы!

Не заблытацца ў іх -

Не рэальна, напэўна, было б!

Я сямнаццаці год…

І яршыняцца ў лузе атавы.

А ў пракосах у бацькі -

Высокі нахмураны лоб.

Ён праводзіць мяне

Да прыпынку,

Што выгнуўся крута.

І на тым павароце

Ён стаіць незалежна, як лёс.

Вось прабегла імгненне,

Затым – залатая мінута.

І клубіцца ўжо пыл

Вечаровы з-пад дрогкіх калёс.

Пачынаецца даль.

Нізка хмары плывуць табунамі.

Я вярнуся сюды,

Толькі белая наквець міне.

Сенакосная глуш.

Сенакосная ціш паміж намі.

Сенакоснае слова

Яшчэ засталося пры мне.

 *ІІ вяд.:* Мне усяго шаснаццаць светлых веснаў,

Будзе дваццаць, будзе сорак пяць…

(слайд 14)

Гэтыя радкі напісала 16-гадовая дзяўчынка з палескай вёскі ў сшытку, які прызначаўся для самага запаветнага – вершаў. Яна не ведала, што 45 гадоў ёй не будзе ніколі. 20 лістапада 1988 года ёй споўнілася 40, а яшчы праз 5 дзён яна пайшла з жыцця, але засталася ў літаратуры, у памяці, у легендзе.

(слайд 15)

*І вяд.:* Пяшчотнае, трапяткое слова Яўгеніі Янішчыц узбагаціла не толькі беларускую літаратуру. Яно разляцелася па ўсім свеце далёка за межы нашай Бацькаўшчыны. Вершы Яўгеніі Янішчыц перакладзены на англійскую, балгарскую, іспанскую, нямецкую, польскую, рускую, украінскую мовы. На словы паэтэсы кампазітары Р. Давыдаў, Ю. Семяняка, М. Юрко і інш. напісалі песні.

(слайд 16)

*ІІ вяд.:* Беражліва захоўваюць памяць пра Яўгенію Янішчыц яе землякі. 21 лістапада 1998 года ў Парэччы, дзякуючы намаганням настаўнікаў мясцовай школы, быў адкрыты музей паэткі. Кніга водгукаў запаўняецца запісамі наведвальнікаў не толькі з Беларусі, але з Расіі, Украіны, Польшчы, Італіі, Германіі.

*Вяд І.:* А зараз мы запрашем вас усіх прыняць удзел у віктарные, прысвечанай жыццю і творчасці Я. Янішчыц.

(слайд 17)

Віктарына па творчасці Я.Янішчыц

-Колькі гадоў споўнілася б Я.Янішчыц у гэтым годзе? (70)

-Дзе яна нарадзілася? (в. Рудка Пінскага раёна Брэсцкай вобласці)

-Якому вядомаму беларускаму пісьменніку напісала свой першы верш Я.Янішчыц? (Я.Коласу)

-Як называўся першы рукапісны зборнік вершаў паэткі? (“Першыя россыпы”)

-Назавіце вядучыя тэмы ў творчасці Я. Янішчыц (тэма малой радзімы, тэма кахання, тэма мацярынства, любоў да маці і г.д.)

-На якія мовы перакладаліся творы Я.Янішчыц? (на англійскую, балгарскую, іспанскую, нямецкую, польскую, рускую, украінскую мовы)

-Як звалі Я.Янішчыц у беларускай літаратуры? (“Палеская ластаўка”, “Палесся мілае дзіця”, “Палеская летуценніца”, “Ясяльдзянка”)

- Назавіце самы папулярны верш паэткі (“Ты пакліч мяне. Пазаві…”)

**4. Падвядзенне вынікаў**

 З творчасцю паэткі мы сустрэнемся больш падрабязна ў 11 класе на ўроках літаратуры. Але мне хацелася, каб вы дакрануліся да толькі маленькай драбніцы нашай беларускай літаратуры на прыкладзе творчасці Я.Янішчыц. Тэма малой радзімы, любоў да роднай старонкі, да землякоў, да родных і блізкіх, тэма кахання - такія блізкія, знаёмыя і актуальныя ў наш час, асабліва для вас, старэйшага пакалення, якое стаіць на прыступках сталення. І мне вельмі хочацца, каб вы не гублялі сувязі са сваімі роднымі каранямі, з роднай старонкай, не саромеліся размаўляць на роднай мове і ганарыліся ёю так, як ганарыліся і любілі яе многія пісьменнікі, паэты, навукоўцы, як любіла яе Я.Янішчыц.

**5. Рэфлексія (слайд 18)**

*Прыём “Кветка прызнання ў любові да малой радзімы, да мовы”*

На пялёстках, якія ляжаць на вашых сталах, напішыце словы прызнання ў любові да радзімы, родных.